**Personer med utviklingshemming må få individtilpasset personlig assistanse**

Personer med utviklingshemming må få tilstrekkelig og individtilpasset personlig assistanse slik at de kan leve et selvstendig liv, og delta i samfunnet. Dette må skje uavhengig av om tjenestene organiseres som brukerstyrt personlig assistanse (BPA), eller som ordinære kommunale tjenester jamfør formålsparagraf i lov om helse- og omsorgtjenester og CRPD artiklene 19 og 26.

En hovedutfordring er at tjenestetilbudet for personer med utviklingshemming i hovedsak ikke er tilstrekkelig individuelt utformet eller tilrettelagt for selvbestemmelse. Tvert imot ser vi at utviklingen går i retning av mer standardiserte og kollektive tjenester, som styres av boform og de ansatte.

Landsmøte i Norsk Forbund for Utviklingshemmede (NFU) krever at:

* vi får et nytt lovverk som sikrer individuelle tjenester og tilstrekkelig personlig assistanse og som sikrer likestilling og deltakelse. Overgangen fra en sosialtjenestelov til en helse- og omsorgstjenestelov har bidratt til et helsefokus og en «sykeliggjøring» av funksjonshemmede i kommunene, som særlig har rammet personer med utviklingshemming.
* organisering av tjenestene må sikre færrest mulig ansatte, kontinuitet og forutsigbarhet. Størst mulig stillinger, og alternative arbeidstidsordninger med langvakter bør prøves ut i større grad.
* det må bli lovpålagt at vedtak om tjenester skal være timebaserte og tilknyttet hvert enkelt individ og hans/hennes behov, uavhengig av boform. Det må brukes andre metoder for timeberegning enn IPLOS.
* vedtak om tjenester skal omfatte en tjenesteplan herunder forventet utviklingsløp med tanke på utvalgte ferdigheter og løpende rapportering om at tjenestene ytes etter plan. Avvik må rapporteres.
* kommunene skal ikke nekte fritidskontakt til de som mottar heldøgns tjenester.
* Statsforvalterens tilsyn med kommunene må styrkes, klageadgangen må gjøres enklere, og det må innføres effektive sanksjoner.
* kommunene må sikre reell brukermedvirkning både på individ- og på systemnivå.
* familier med funksjonshemmede barn må få de tjenestene som er nødvendig for at både barnet og familien skal kunne leve mest mulig som andre. BPA må gjøres lettere tilgjengelig for personer med utviklingshemming, og bli et alternativ til avlastningsinstitusjoner og barneboliger.
* barnas beste skal alltid legges til grunn ved utmåling av tjenester, avlastningstilbud må utformes i tråd med dette.
* kommunens samarbeid med pårørende må løftes opp og legges til rette for.
* rettighetene for pårørende til ungdom/voksne over 18 år må styrkes.
* utviklingen av BPA ikke må stoppe opp, og at en Stortingsmelding om NOU 2021:11 «Selvstyrt er velstyrt» straks følges opp.